烏鴉

烏鴉，正式啲嗌鴉屬，係雀形目鴉科下嘅一個屬，大約有 45 種物種，佔咗鴉科嘅大約三分之一咁多。佢哋分佈廣泛，由歐洲至東亞至北美都可以搵得到佢哋嘅蹤影。

佢哋外形上最大嘅特徵係多數物種成身啲羽毛都黑鼆鼆噉色，不過亦有部份嘅物種啲羽毛只係部份黑色嘅，例子可以睇吓家鴉 呢種灰啡噉色嘅烏鴉物種。

喺行為上，烏鴉其中一樣最出名嘅嘢係佢哋嘅智能：有好多證據顯示，烏鴉有玩嘅行為－玩呢種行為廣泛噉畀動物行為學家認為係智能高嘅表現；除此之外，仲有證據指烏鴉識得用架生。事實係，唔少動物行為學專家認為，烏鴉係除咗人類之外智能最高嘅動物之一。

名同詞源
喺廿一世紀初嘅英文入面，烏鴉通常係叫 crow 嘅，不過亦都有叫 black bird 或者 jack daw。

烏鴉仲可以嗌做烏或者鴉。另外， 用漢字寫亦有寫做鵶同雅。

喺漢語同漢字當中，早喺甲骨文已經有烏呢隻字，隻字強調烏鴉把聲，畫咗個口。烏鴉「呀呀」聲噉大叫，亦係佢哋嘅特徵。所以另外有鴉、鵶同雅呢幾隻字，強調佢哋獨特嘅叫聲。

文化影響
喺唐朝同宋朝嘅文化當中，烏鴉有「孝順」噉嘅意涵，當中唐詩《慈烏夜啼》就話就算阿媽唔見咗，隻烏鴉都會返去竇，仲會呀呀聲噉叫，好似因為冇咗阿媽而覺得哀傷噉。

智能

烏鴉其中一樣最出名嘅嘢係有高度智能。
有無數咁多份報告都話，有人觀察到烏鴉有玩嘅行為。廿一世紀初動物行為學上一般認為，一隻動物有玩嘅行為，表示佢智能有返咁上下高。
烏鴉仲曉同同類傳達複雜嘅資訊，例如有研究試過發現，烏鴉能夠認得傷害同攻擊過自己嘅人類，及後仲令到區內其他烏鴉同樣學識避開嗰個人－表示烏鴉嘅溝通系統能夠傳達「某個某個人係乜樣」等嘅複雜資訊。
烏鴉識得好似人噉用架生：例如有研究搵到，有烏鴉會將啲硬得滯嘅堅果擺喺馬路上，等經過嘅車車爛堅果嘅殼，然後自己攞嚿堅果食；喺 2007 年，有研究者用微型攝影機嚟偷拍烏鴉嘅生活，發現烏鴉識得攞幼嘅樹枝等嘅物體，嚟由啲狹窄嘅地方度撩嘢食出嚟。

動物認知

攷